Na osnovu člana 4 stav 2 i člana 12 Zakona o komunalnim djelatnostima (“Sl.list RCG” br.12/95), člana 117 stav 1 tačka 2 i stav 2 Zakona o uređenju prostora i izgradnji objekata (“Sl.list CG”, br. 51/08, 34/11 i  35/13), i člana 42 Statuta opštine Rožaje, („Sl. list CG - opštinski propisi“, broj 9/11),   Skupština   Opštine   Rožaje,  na sjednici održanoj dana 19.08. 2014.godine, donjela je

ODLUKU
o javnim parkiralištima

I - OPŠTE ODREDBE

Član 1
Ovom odlukom uređuju se uslovi i način organizovanja, upravljanja, održavanja, pružanja usluga i korišćenja javnih parkirališta na području Opštine  Rožaje.

Član 2
Javnim parkiralištima u smislu odredaba ove odluke, smatraju se javne površine za parkiranje motornih vozila i saobraćajne površine na kojima je dozvoljeno parkiranje motornih vozila, određene detaljnim urbanističkim planom ili drugim planskim dokumentom opštine Rožaje. 

Član 3
Javnim parkiralištima u smislu odredaba ove Odluke ne smatraju se posebni prostori za parkiranje vozila, koje pripadaju određenom objektu (preduzeću, ustanovi, stambenoj zgradi i sl.), kao ni taksi stajališta.
 
Član 4
Javna parkirališta mogu biti opšta i posebna.

Član 5
Opšta parkirališta su djelovi kolovoza, trotoara ili površine između kolovoza i trotoara i druge
površine posebno obilježene za parkiranje motornih vozila, određena planskim dokumentom.

Član 6
Posebna parkirališta su objekti i površine koji su uređeni i izgrađeni za parkiranje motornih vozila sa kontrolisanim ulaskom i izlaskom vozila.
Kontrola ulaska i izlaska vozila sa posebnog parkirališta vrši se postavljanjem rampe i izgradnjom i postavljanjem objekta za naplatu.

Član 7
Posebna parkirališta mogu biti stalna, privremena i povremena.
Stalna parkirališta utvrđuju se detaljnim urbanističkim planom.
Privremena parkirališta su privremeno uređene površine građevinskog zemljišta koje nije komunalno opremljeno i koje se do privođenja namjeni utvrđenoj planskim dokumentom koriste za parkiranje.
Za parkiralište iz stava 3 ovog člana, lokaciju i tehničke uslove izdaje organ nadležan za poslove saobraćaja i Sekretarijat za uređenje prostora, komunalno-stambene poslove i zašttitu životne sredine. 
Povremena parkirališta su javne površine, koje odredi organ nadležan za poslove saobraćaja, u blizini objekta u kojima se održavaju sportske, kulturne, umjetničke, sajamske i druge manifestacije, za vrijeme održavanja tih manifestacija, uz prethodno pribavljeno mišljenje
opštinskog inspektora za saobraćaj.

Član 8
Katastarske parcele  u privatnoj svojini mogu se na zahtjev zainteresovanih lica urediti i  koristiti za parkirališta, uz obavezu da pribave odobrenje koje izdaje nadležni organ, koja se do privođenja namjeni utvrđenoj planskom dokumentacijom koristi za parkiranje vozila.

Član 9
Javna parkirališta (opšta i posebna) moraju se obilježiti odgovarajućom signalizacijom u skladu sa  Zakonom o bezbijednosti saobraćaja i drugim važećim standardima i propisima.
Javna parkirališta iz stava 1 ovog člana na kojima se vrši naplata parkiranja imaju na vidnom
mjestu istaknuto obavještenje koje sadrži: zonu, kategoriju motornih vozila koja se mogu
parkirati, način parkiranja i naplate, kao i vremensko ograničenje parkirališta.

Član 10
Javna parkirališta, u zavisnosti od vrste parkirališta i utvrđenog režima korišćenja, mogu se koristiti za parkiranje: 
- putničkih automobila, 
- motocikala i bicikala sa motorom, 
- autobusa, 
- teretnih motornih vozila, priključnih vozila i sl. 
Javna parkirališta mogu biti uređena kao kombinovana za parkiranje više vrsta vozila. 

Član 11
Javna parkirališta koja se koriste za parkiranje teretnih motornih vozila, priključnih vozila i slično, ne mogu se planirati u okviru granica Detaljnih urbanističkih planova Opštine Rožaje.

II - ORGANIZACIJA I UPRAVLJANJE JAVNIM PARKIRALIŠTIMA

Član 12
Djelatnosti iz člana 1 ove odluke obavlja privredno društvo ili preduzetnik, kojem odlukom povjeri Skupština opštine (u daljem tekstu: Preduzeće) ili na predlog Predsjednika opštine.
Na Preduzeće se prenose sva prava i obaveze: pružanja komunalnih usluga na javnim
parkiralištima i garažama, uređenja, održavanja i korišćenja javnih parkirališta i garaža,
ukoliko ovom  ili nekom drugom odlukom nije drugačije određeno.

Član 13
Preduzeće je dužno da svoj rad i poslovanje organizuje tako da obezbijedi trajno i nesmetano pružanje usluga korisnicima, i u skladu sa odredbama ove odluke obezbijedi opisani obim, vrstu i kvalitet usluge.
Preduzeće je dužno da organu  lokalne uprave nadležnom za komunalne poslove dostavi
program rada za narednu godinu i izvještaj za prethodnu godinu.

Član 14
Javna parkirališta se kategorišu prema zonama, dozvoljenom vremenu parkiranja i kategoriji motornih vozila koja se mogu parkirati.
Zone, dozvoljeno vrijeme parkiranja i kategoriju motornih vozila određuje organ lokalne uprave nadležan za komunalne poslove.
Na akt kojim se određuju zone, dozvoljeno vrijeme parkiranja i vrstu motornih vozila saglasnost daje predsjednik Opštine

III - KORIŠĆENJE JAVNIH PARKIRALIŠTA 

Član 15
Javna parkirališta se koriste za parkiranje motornih vozila pravnih lica, preduzetnika i fizičkih lica. 
Korisnikom javnog parkirališta u smislu odredaba ove odluke, smatra se vozač ili vlasnik vozila odnosno lice kome je vozilo povjereno na upravljanje, ukoliko vozač nije identifikovan (u daljem tekstu: Korisnik). 
Član 16
Najmanje 4% od ukupnog broja parking mjesta u sklopu javnih parkirališta mora biti namijenjeno osobama sa invaliditetom i smanjenom pokretljivosti. Ova parking mjesta se koriste besplatno i obilježavaju se odgovarajućom oznakom. 

Član 17
Vozila hitne medicinske pomoći, policije, vojske Crne Gore, vatrogasna vozila i vozila komunalnih službi za vrijeme hitnih intervencija ne plaćaju usluge parkiranja. 

Član 18
Fizičkim i pravnim licima i preduzetnicima koji imaju prebivalište odnosno boravište u zoni parkiranja (stanari, korisnici poslovnog prostora) može se odobriti korišćenje javnih parkirališta pod povlašćenim uslovima u pogledu cijene i trajanja parkiranja.

Član 19
Preduzeće može odobriti rezervaciju parking mjesta na javnom parkiralištu državnim organima, organima lokalne samouprave i javnim službama u zavisnosti od raspoloživih kapaciteta, remena korišćenja i drugih okolnosti. 
Uslove rezervacije svojim aktom utvrđuje Preduzeće, na koji saglasnost daje organ nadležan za komunalne djelatnosti. 
Član 20
Korisnik javnog parkirališta je obavezan da: 
- plati korišćenje parking mjesta prema vremenu zadržavanja a u skladu sa cjenovnikom usluga; 
- koristi parking mjesta u skladu sa saobraćajnim znakom, horizontalnom i vertikalnom signalizacijom kojom je označeno parking mjesto. 

Član 21
Za korišćenje javnog parkirališta korisnik je dužan da plati odgovarajuću naknadu određenu cjenovnikom usluga koji utvrđuje Preduzeće. 
Saglasnost na cjenovnik i uslove korišćenja javnih parkirališta Preduzeću, daje predsjednik Opštine.

Član 22
Kontrolu parkiranja, odnosno ispravnost korišćenja javnih parkirališta vrše ovlašćeni kontrolori Preduzeća i Služba komunalne policije.

IV – ZABRANE 

Član 23
Na javnim parkiralištima zabranjeno je: 
− parkiranje vozila suprotno saobraćajnom znaku, horizontalnoj i vertikalnoj signalizaciji (parkiranje na rezervisanom parking mjestu, ometanje korišćenja parkirališta i dr.), 
− parkiranje neregistrovanog vozila, 
− ostavljanje neispravnog ili havarisanog vozila, 
− ostavljanje priključnog vozila bez sopstvenog pogona (prikolica i sličih stvari), 
− ostavljanje vozila bez registarskih tablica, 
− zauzimanje parking mjesta putem ograđivanja ili ometanje parkiranja drugih vozila, 
− postavljanje ograde ili slične prepreke, 
− pranje i popravka vozila. 

V – NADZOR 

Član 24
 Nadzor nad sprovođenjem odredaba ove odluke i nad zakonitošću rada Preduzeća, vrši organ lokalne uprave nadležan za komunalne djelatnosti. 
Poslove inspekcijskog nadzora nad primjenom ove odluke vrši Služba komunalne policije.

Član 25
Za postupanje suprotno odredbama ove odluke, primjenjivaće se kaznene odredbe Zakona o inspekcijskom nadzoru, Zakona o bezbijednosti saobraćaja na putevima i Zakona o putevima.

Član 26
Ova Odluka stupa na snagu danom objavljivanja u  “Službenom listu Crne Gore - opštinski propisi”.

Broj: 2476
Rožaje, 20.08.2014. godine
                                             
       SKUPŠTINA OPŠTINA ROŽAJE
                                                                                  Predsjednik Skupštine
                                                                             Husein Kurtagić, prof